LIETUVOS RESPUBLIKOS SVEIKATOS APSAUGOS MINISTRO



Į S A K Y M A S

**DĖL LIETUVOS RESPUBLIKOS SVEIKATOS APSAUGOS MINISTRO 1999 m. kovo 5 d. įsakymo Nr. 102 „Dėl Jonizuojančiosios spinduliuotės generatorių eksploatacijos baigimo tvarkos“ pakeitimo**

2012 m. balandžio 11 d. Nr. V-320

Vilnius

P a k e i č i u Lietuvos Respublikos sveikatos apsaugos ministro 1999 m. kovo 5 d. įsakymą Nr. 102 „Dėl Jonizuojančiosios spinduliuotės generatorių eksploatacijos baigimo tvarkos“ (Žin., 1999, Nr. [23-672](https://www.e-tar.lt/portal/lt/legalAct/TAR.8262D9012F5D)) ir išdėstau jį nauja redakcija:

„**LIETUVOS RESPUBLIKOS SVEIKATOS APSAUGOS MINISTRAS**

**ĮSAKYMAS**

**DĖL Jonizuojančiosios spinduliuotės generatorių eksploatacijos baigimo tvarkos APRAŠO PATVIRTINIMO**

Vadovaudamasis Lietuvos Respublikos radiacinės saugos įstatymo (Žin., 1999, Nr. [11-239](https://www.e-tar.lt/portal/lt/legalAct/TAR.7083DB116A2E)) 18 straipsnio 1 dalimi:

1. T v i r t i n u Jonizuojančiosios spinduliuotės generatorių eksploatacijos baigimo tvarkos aprašą (pridedama).

2. P a v e d u įsakymo vykdymą kontroliuoti viceministrui pagal administruojamą sritį.“

SVEIKATOS APSAUGOS MINISTRAS RAIMONDAS ŠUKYS

PATVIRTINTA

Lietuvos Respublikos

sveikatos apsaugos ministro

1999 m. kovo 5 d. įsakymu Nr. 102

(Lietuvos Respublikos

sveikatos apsaugos ministro

2012 m. balandžio 11 d. įsakymo Nr. V-320

redakcija)

**Jonizuojančiosios spinduliuotės generatorių eksploatacijos baigimo tvarkos aprašas**

**I. BENDROSIOS NUOSTATOS**

1. Jonizuojančiosios spinduliuotės generatorių eksploatacijos baigimo tvarkos aprašas (toliau – Tvarkos aprašas) nustato jonizuojančiosios spinduliuotės generatorių eksploatacijos baigimo tvarką.

2. Tvarkos apraše vartojamos sąvokos:

**jonizuojančiosios spinduliuotės generatorius** (toliau – generatorius) – įrenginys ar jo dalis, skirta kurti jonizuojančiajai spinduliuotei, bet neturinti radioaktyviųjų medžiagų. Jonizuojančiosios spinduliuotės generatorius yra jonizuojančiosios spinduliuotės šaltinis.

**rentgeno vamzdis** – generatoriaus dalis, kuri generuoja rentgeno spinduliuotę.

**generatorių turėtojai** – Lietuvos Respublikos ar kitos Europos Sąjungos valstybės narės arba Europos ekonominės erdvės valstybės (toliau – valstybė narė) piliečiai, kiti fiziniai asmenys, kurie naudojasi Europos Sąjungos teisės aktuose jiems suteiktomis judėjimo valstybėse narėse teisėmis, Lietuvos Respublikoje įsteigti juridiniai asmenys arba kitoje valstybėje narėje įsteigti juridiniai asmenys, kitos organizacijos ar jų filialai, taip pat kitos užsienio valstybės juridinių asmenų ar kitų organizacijų filialai, įsteigti Lietuvos Respublikoje, kurie nuosavybės teise turi generatorių.

Kitos Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos radiacinės saugos įstatyme (Žin., 1999, Nr. [11-239](https://www.e-tar.lt/portal/lt/legalAct/TAR.7083DB116A2E)), Valstybės jonizuojančiosios spinduliuotės šaltinių ir darbuotojų apšvitos registro nuostatuose, patvirtintuose Lietuvos Respublikos Vyriausybės 1999 m. gegužės 25 d. nutarimu Nr. 651 (Žin., 1999, Nr. [47-1483](https://www.e-tar.lt/portal/lt/legalAct/TAR.ECC7C15499EB); 2007, Nr. [55-2140](https://www.e-tar.lt/portal/lt/legalAct/TAR.984E80FCAC8A)), ir kituose radiacinę saugą reglamentuojančiuose teisės aktuose.

3. Tvarkos aprašo reikalavimai privalomi generatorių turėtojams, keičiantiems rentgeno vamzdį bei baigiantiems generatoriaus, kuriam netaikomi Lietuvos higienos normoje HN 73:2001 „Pagrindinės radiacinės saugos normos“, patvirtintoje Lietuvos Respublikos sveikatos apsaugos ministro 2001 m. gruodžio 21 d. įsakymu Nr. 663 (Žin., 2002, Nr. [11-388](https://www.e-tar.lt/portal/lt/legalAct/TAR.751B6F8BF451)), nustatyti nereguliuojamosios veiklos kriterijai, eksploataciją.

**II. generatorių eksploatacijos baigimo tvarkA**

4. Generatorių turėtojai, baigiantys generatoriaus eksploataciją, privalo:

4.1 sudaryti ne mažiau kaip trijų narių komisiją, kuri laikydamasi darbų saugos reikalavimų turi:

4.1.1. tuo atveju, kai generatoriuje buvo naudojamas rentgeno vamzdis, – dehermetizuoti rentgeno vamzdį ar kitaip padaryti jį netinkamu naudoti;

4.1.2. kitu atveju (dalelių greitintuvas, elektroninis mikroskopas ir kt. arba be rentgeno vamzdžio likusi generatoriaus dalis) – generatorių išmontuoti ar kitaip padaryti jį netinkamu naudoti;

4.1.3. surašyti laisvos formos Jonizuojančiosios spinduliuotės generatoriaus eksploatacijos baigimo aktą (toliau – Aktas), kuriame turi būti nurodyta: generatoriaus tipas, numeris, pagaminimo data, rentgeno vamzdžio tipas ir numeris1 (jei sunaikinamas rentgeno vamzdis), sunaikinimo būdas ir data, bei jį pasirašyti;

4.2. jeigu rentgeno vamzdis sunaikintas arba generatorius išmontuotas Tvarkos aprašo 4.1.1 ir 4.1.2 punktuose nustatyta tvarka, Akto kopiją per 10 darbo dienų pateikti Radiacinės saugos centrui;

4.3. nurašius generatorių Radiacinės saugos centrui per 10 darbo dienų pateikti Pripažinto nereikalingu ar netinkamu (negalimu) naudoti nematerialiojo turto ir ilgalaikio materialiojo turto nurašymo ir likvidavimo akto kopiją, parengtą pagal įstaigoje galiojančią turto nurašymo tvarką;

4.4. nurašytą generatorių pardavus ar kitaip perdavus fiziniams, juridiniams asmenims, kitoms organizacijoms, juridinių asmenų ar kitų organizacijų filialams, tai patvirtinančių dokumentų kopijas per 10 darbo dienų pateikti Radiacinės saugos centrui;

4.5. perdavus generatorių utilizavimą atlikusiai įmonei, jo priėmimo–perdavimo akto kopiją per 10 darbo dienų pateikti Radiacinės saugos centrui.

5. Tvarkos aprašo 4.1 punkte nurodytos komisijos sudaryti nereikia tuo atveju, jei Tvarkos aprašo 4.1.1 ir / ar 4.1.2 punktuose nurodytus veiksmus atliko įmonė, turinti licenciją ar laikinąjį leidimą montuoti jonizuojančiosios spinduliuotės šaltinius. Generatorių turėtojai privalo per 10 darbo dienų pateikti Radiacinės saugos centrui tai patvirtinančių dokumentų kopijas.

6. Generatorių turėtojai, pakeitę rentgeno vamzdį nauju, privalo:

6.1. sunaikinti panaudotą rentgeno vamzdį ir pateikti duomenis Tvarkos aprašo 4.1 ir 4.2 punktuose nustatyta tvarka;

6.2. tuo atveju, kai panaudotas rentgeno vamzdis perduodamas keitimą atlikusiai įmonei, turinčiai licenciją ar laikinąjį leidimą montuoti jonizuojančiosios spinduliuotės šaltinius, Radiacinės saugos centrui per 10 darbo dienų pateikti jo priėmimo–perdavimo akto kopiją.

7. Generatorių turėtojai, pardavę, perdavę ar išnuomoję generatorių kitam licencijos ar laikinojo leidimo turėtojui, privalo Radiacinės saugos centrui pateikti tai patvirtinančių dokumentų kopijas Radiacinės saugos centro direktoriaus patvirtintame Dokumentų, kurių reikia licencijai ar laikinajam leidimui verstis veikla su jonizuojančiosios spinduliuotės šaltiniais gauti ir licencijos ar laikinojo leidimo verstis veikla su jonizuojančiosios spinduliuotės šaltiniais priedui pakeisti, rengimo tvarkos apraše nustatyta tvarka ir terminais.

8. Tvarkos aprašo 4.2–4.5 ir 5–7 punktuose numatytais atvejais kartu su reikalaujamais pateikti dokumentais Radiacinės saugos centrui taip pat turi būti teikiami duomenys apie generatorių ir / ar rentgeno vamzdį Duomenų apie jonizuojančiosios spinduliuotės šaltinius ir darbuotojus, dirbančius su jonizuojančiosios spinduliuotės šaltiniais, pateikimo Valstybės jonizuojančiosios spinduliuotės šaltinių ir darbuotojų apšvitos registrui tvarkos aprašo, patvirtinto Lietuvos Respublikos sveikatos apsaugos ministro 2009 m. rugpjūčio 24 d. įsakymu Nr. V-675 (Žin., 2009, Nr. [105-4386](https://www.e-tar.lt/portal/lt/legalAct/TAR.501C67902E0B)), nustatyta tvarka.

**III. BAIGIAMOSIOS NUOSTATOS**

9. Generatorių turėtojai, nesilaikantys tvarkos aprašo, atsako teisės aktų nustatyta tvarka.

\_\_\_\_\_\_\_\_\_\_\_\_\_

1 Jeigu rentgeno vamzdžio gamyklinis numeris yra nežinomas (neturint rentgeno vamzdžio dokumentacijos ar dėl kitų priežasčių), privaloma nurodyti jam suteiktą inventorizacijos numerį, įteisintą atitinkamu dokumentu.

\_\_\_\_\_\_\_\_\_\_\_\_\_\_\_\_\_